ดัมพ์เบี้ยชั้น1ลง40%
สามัคคีฯจับมือแบงก์ขายประกันราคาถูกตอบโจทย์ลูกค้าแลกลดความคุ้มครอง
7 พ.ค. 2556

สามัคคีฯจับมือแบงก์ขายประกันราคาถูกตอบโจทย์ลูกค้าแลกลดความคุ้มครอง
ไทยพาณิชย์สามัคคี ผนึกแบงก์แม่ขายเบี้ยประกันรถชั้น 1 ราคาถูกกว่าตลาด 
นายปรีชา จันทร์ศิริโพธา หัวหน้าสายงานพัฒนาธุรกิจ บริษัท ไทยพาณิชย์สามัคคีประกันภัย เปิดเผยว่า เมื่อต้นเดือน พ.ค.ที่ผ่านมา บริษัทได้เปิดตัวแบบประกันภัยรถยนต์ชั้น 1 ราคาประหยัดตัวใหม่ ในชื่อ “วัน เซฟ เซฟ” (One Save Save) โดยเป็นการพัฒนาร่วมกับธนาคารไทยพาณิชย์ซึ่งเป็นบริษัทแม่ เพื่อหาสินค้าใหม่มาตอบสนองกับความต้องการของลูกค้าให้ได้มีทางเลือกมากขึ้น
สำหรับแบบประกัน วัน เซฟ เซฟ นั้น จะมีอัตราค่าเบี้ยถูกกว่าแบบประกันชั้น 1 ปกติประมาณ 3540% แต่ให้ความคุ้มครองใกล้เคียงกับประกันชั้น 1 เช่น แบบประกันชั้น 1 มีทุนประกันอยู่ที่ 4 แสนบาท ค่าเบี้ยประมาณ 1.6 หมื่นบาท แต่หากเป็นแบบ วัน เซฟ เซฟ ที่มีทุนประกันเท่ากัน ค่าเบี้ยจะอยู่ที่ 10,500 บาท แถมไม่ต้องตรวจสภาพรถก่อนการรับประกัน ไม่ต้องมีค่าเสียหายส่วนแรก รับอายุรถได้ถึง 20 ปี และหากลูกค้าต้องการซ่อมห้างยังรับประกันได้ถึง 7 ปี 
นอกจากนี้ ลูกค้ายังสามารถแบ่งผ่อนชำระค่าเบี้ยประกันกับบัตรเครดิตของธนาคารไทยพาณิชย์ได้ถึง 6 เดือน ด้วยอัตราดอกเบี้ยที่ 0%
“เราเชื่อว่าปีนี้เบี้ยใหม่ยังเติบโตดีอย่างต่อเนื่อง เนื่องจากฐานลูกค้าส่วนใหญ่เป็นลูกค้าแบงก์ จึงเห็นได้ว่างานของแบงก์แม่มีหลากหลาย เราสามารถต่อยอดงานดังกล่าวในการทำรายได้มากขึ้น ทั้งในส่วนของรถยนต์และสุขภาพ โดยเฉพาะลูกค้าประภัยในส่วนของบัตรเดบิตที่มีลูกค้าใหม่เข้ามาประมาณ 1 ล้านราย ส่งผลให้ฐานลูกค้าในปัจจุบันมีทั้งสิ้น 2 ล้านราย และคาดว่าสิ้นปีนี้จะเพิ่มเป็น 3 ล้านราย” นายปรีชา กล่าว 
นอกจากนี้ บริษัทยังเปิดตัวแบบประกัน 3 พลัส มินิ มีค่าเบี้ยประกันอยู่ที่ 6,300 บาท แลกกับทุนประกัน 5 หมื่นบาท จึง ซึ่งจะเป็นตัวเสริมของแบบประกันประเภท 3 พลัสปกติ ที่ค่าเบี้ยอยู่ที่ 7,000 บาท คุ้มครอง 1 แสนบาท 
อย่างไรก็ตาม ในปีนี้บริษัทตั้งเป้าขายเบี้ยจากผลิตภัณฑ์ใหม่ที่มาจากประกันภัยรถยนต์และประกันภัยสุขภาพให้ได้ประมาณ 1,000 ล้านบาท หรือประมาณ 20% ของเบี้ยรับรวมทั้งปีที่คาดว่าจะอยู่ที่ 5,2005,400 ล้านบาท ซึ่งในปีนี้ยังมีแผนเปิดตัวแบบประกันใหม่อีก 8 แบบ และในช่วงต้นปีหน้าจะมีแบบ วัน เซฟ เซฟ รุ่นใหม่ออกมาอีกด้วย
ทั้งนี้ คาดว่าปีนี้จะขายเบี้ย วัน เซฟ เซฟ ได้ประมาณ 800 ล้านบาท โดยมาจากช่องทางธนาคารไทยพาณิชย์ 500 ล้านบาท และขายผ่านช่องทางอื่น 300 ล้านบาท
นายปรีชา กล่าวว่า การร่วมมือกับธนาคารไทยพาณิชย์เพื่อออกผลิตภัณฑ์ใหม่นั้น ก็เพื่อให้สอดรับกับแนวคิดของธนาคารที่ต้องคำนึงถึงความต้องการของลูกค้าธนาคารเป็นหลัก เนื่องจากมีฐานลูกค้าอยู่จำนวนมาก และจุดประสงค์ก็เพื่อให้ธนาคารไทยพาณิชย์มีความแตกต่างจากธนาคารทั่วไป ต้องมีจุดแข็งและจุดขายที่ต่างจากธนาคารอื่นด้วย และบริษัทก็ใช้ช่องทางการขายผ่านธนาคารเป็นหลัก
แหล่งข่าวจากธุรกิจประกันภัย เปิดเผยว่า ปัจจุบันมีหลายบริษัทประกันที่ใช้กลยุทธ์ด้านราคาประหยัดมาเป็นจุดขาย โดยแลกกับการลดความคุ้มครองลง หรือไม่ก็มีเงื่อนไขให้ระบุระยะทางขับขี่ต่อปี หรือให้ลูกค้ารับภาระค่าเสียหายส่วนแรกแทน ทำให้ค่าเบี้ยลดลงมาเริ่มต้นได้ประมาณ 1 หมื่นบาท